
A Béke - barlang gyógyturisztikai célú fejlesztése

Az elmúlt években a korábbinál sűrűbben hallhattunk arról, hogy a légúti allergia, az asztma és az egyéb krónikus légúti betegségek egyre nagyobb gondot jelentenek a modern ember számára. Úgy gondolom, hogy a turizmus megfelelő eszközökkel rendelkezik ahhoz, hogy a szükséges profit megszerzése és színvonalas szolgáltatások biztosítása mellett segítséget nyújtson ezen betegségek tüneteinek enyhítésében.
Dolgozatom témájául a korábban gyógybarlangként működő és egyéb gyógyszolgáltatásokat is nyújtó Béke-barlang gyógyturisztikai célú fejlesztését választottam. A szakemberekkel készített interjúk és a mindenki számára elérhető anonim kérdőív segítségével arra kerestem a választ, hogy hogyan lehetséges és egyáltalán érdemes-e egy jelenleg elhanyagolt, üzemen kívüli, de nagy múlttal rendelkező különleges gyógyhelyet újra virágzóvá és jövedelmezővé tenni. Fontosnak tartottam, hogy a saját elképzeléseim a különböző szakemberek véleménye mellett, a potenciális keresletet alkotó vásárlók igényeivel és egy hasonló jellegű, évek óta sikeresen üzemelő magyarországi gyógyhellyel is összevetésre kerüljenek.
A dolgozat elkészítése során kutatást végeztem a légzőkúra szakmai, egészségügyi vonatkozásait illetően és tanulmányoztam az ország legjobban kiépített, a turizmus által leginkább hasznosított gyógybarlangját. Felmérést végeztem a potenciális keresletet jelentő személyek gyógyszállodával és gyógybarlangokkal szemben támasztott igényeinek, elvárásainak és véleményének részletes megismerése érdekében.
Véleményem szerint az elvégzett kutatások eredményesek voltak, hiszen a megkérdezett szakemberek véleménye, a legjobb hazai példának tekinthető tapolcai gyógybarlang kapcsán készített interjúk és a 255 fő által kitöltött online kérdőív kiértékelése, valamint az eredmények saját elgondolásaimmal való összevetése után lehetőségem volt következtetések levonására a gyógyhellyel kapcsolatos fejlesztéseket illetően. A kutatás során bizonyítást nyert, hogy a fejlesztések szükségesek és valós igény van egy ilyen típusú, jól kiépített gyógyhelyre.



